Uniunea Artistilor Plastici din Romania - Filiala Timisoara (UAPT)

Secvențe de atelier | Ceramică - Facultatea de Arte si Design
2026-03-30 08:00 - 2026-04-10 18:00 (Europe/Bucharest) | Galeria de Arta Park, George Enescu 1, Timisoara, Timis, 300022, Romania
Secvențe de atelier
Luni, 30 martie, ora 18:00, la Galeria Park (str. George Enescu nr. 1, Timișoara), se deschide expoziția Secvențe de atelier, care reunește lucrări ceramice realizate de studenții specializărilor Arte Decorative – Ceramică (licență) și Sculptură și Ceramică (master), din cadrul Facultății de Arte și Design, Universitatea de Vest din Timișoara.
Expoziția propune explorări formale preponderent non-figurative, centrate pe relația directă cu materialul, dar și deschideri către figurativ, prin sugestii și aluzii care tensionează limitele dintre abstract și reprezentare. Un alt nucleu îl constituie formele utilitare de serie mică, individualizate prin intervenții asupra formei și suprafeței, situate între funcțional și expresiv.
„Secvențe de atelier” oferă o imagine a unui spațiu de lucru în care experimentul și reflecția devin esențiale, evidențiind diversitatea demersurilor studenților.
Expun:
Alexandru-Cristian Armașu, David-Raul Bărbuți, Hanelore-Carla Bivol, Andrada-Sabina Chiper, Andrada-Alexandra Ciubean, Răzvan Duhnea, Maria Haiduc, Claudia Mihaela Ignat, Maria-Cristina Ivanischi, Andrada Leonte, Alexandru-Răzvan Mărginean, Maxim-Andrei Nedelcu, Maria Negrilă, Anatolie Pânzaru, Maia Pop, Adina Popescu, Iulia Popescu, Daria-Francesca Sălăjanu, Florina Georgiana Tîrla, Simona-Adriana Velea.
Coordonatori: Conf. univ. dr. Daniela Catona/Conf. univ. dr. Gloria Grati/Conf. univ. dr. Matei Gașpar/Lect. univ. dr. Nicolae Moldovan
Cuvânt de deschidere:
Asist. univ. drd. Evelina Tănasie
Perioada de vizitare:
30 martie – 10 aprilie
Program:
Luni – vineri, 09:00 – 16:00

(IN) garden (SIDE) | Catalina Dotiu
2026-02-16 08:00 - 2026-02-21 17:00 | Galeria de Arta Park, George Enescu 1, Timisoara, Timis, 300022, Romania
Centrul de creație al artelor vizuale contemporane (CCAVC) din cadrul
Facultății de Arte și Design Timișoara
vă invită la expoziția
(IN) garden (SIDE)
semnată de studenta Cătălina Doțiu și
curatoriată de Miruna Robescu
Expoziția va fi deschisă în perioada 16-27 februarie 2026.
Vernisajul expoziției va avea loc, sâmbătă, 21 februarie 2026, la ora 17:00 la Galeria Park din Timișoara.

Expoziția face parte din practica de specialitate a masterului Pictură – Surse și resurse ale imaginii, coordonată de Lect. Univ. Dr. Moldovan Smaranda și este desfășurată în parteneriat cu Uniunea Artiștilor Plastici din România, filiala Timișoara.

Grădinile de la Versailles sunt expresia supremă a controlului asupra naturii: un spațiu în care ordinea, simetria și perspectiva devin instrumente de putere și reprezentare. Mai mult decât o grădină, Versailles funcționează ca o proiecție a unei lumi idealizate, în care natura este disciplinată pentru a reflecta voința umană. În contrast cu această ordine impusă, Grădina Deliciilor propune o altă formă de grădină: una a excesului și a contradicției, inspirată de universul vizual al lui Hieronymus Bosch. Aici, natura nu mai este supusă regulii, ci se revarsă într-o multitudine de forme, simboluri și stări. Din această tensiune dintre control și emoție se naște (IN) garden (SIDE), care narează o situație interioară ipotetică, plasată într-o grădină construită din perspectivă personală.

În (IN) garden (SIDE), floarea reprezintă transformarea personală, având o putere de exprimare vizuală și conceptuală. Este o structură aparent simplă, dar extrem de complexă, care ilustrează creșterea și evoluția amprentei feminine în raport cu spațiul care o definește. Mediul natural este perceput și transformat prin trăiri personale, devenind un interior care pornește din uman și se extinde în sistemul vegetal. Astfel, cele două forme de viață — omul și floarea — devin un întreg: floarea prinde viață și dobândește conștiință, iar omul învață să trăiască și să se adapteze condițiilor naturii, într-un joc de rol între cele două entități. Grădina devine un spațiu al experimentului, iar floarea este experimentul feminității individuale, prin care artista își raportează realitatea într-o manieră abstractă, păstrând însă intactă reprezentarea clasică a florii.

În grădina Cătălinei, fiecare floare este o emoție vie, iar abstractismul lucrărilor constă în surprinderea trăirilor artistice într-un peisaj incert și fluid, aflat în așteptarea finalității operei de artă.
Cătălina-Maria Doțiu (n. 2001) este absolventă a Facultății de Arte și Design Timișoara, specializarea Pictură, și în prezent studentă în cadrul programului de master Pictură – Surse și resurse ale picturii. Practica sa artistică se concentrează asupra picturii ca spațiu de reflecție și explorare a interiorității, investigând relația dintre memorie, emoție și natură.

În lucrările sale, pictura funcționează ca un instrument de analiză a proceselor emoționale și a mecanismelor subtile ale identității. Motivele vegetale și structurile organice sunt utilizate ca elemente simbolice, grădina devenind un spațiu mental, construit și reconstruit constant. Practica sa se situează într-o zonă de echilibru între gestul pictural intuitiv și reflecția conceptuală, propunând o abordare sensibilă a temelor personale.
(Miruna Robescu)

Memorii industriale | Expoziție doctorală Gheorghe Mureșan
2026-02-02 08:00 - 2026-02-15 17:00 | Galeria de Arta Park, George Enescu 1, Timisoara, Timis, 300022, Romania
Memorii industriale | Expoziție doctorală Gheorghe Mureșan
Galeria Park, Timișoara
02 februarie 2026 – 15 februarie 2026
Vernisaj: 2 februarie 2026, ora 17
Luni, 2 februarie 2026, vă invităm la vernisajul expoziției doctorale Memorii industriale a domnului doctorand Gheorghe Mureșan, coordonator Prof.univ.dr. Dacian Andoni, curator Robert Strebeli, directorul Muzeului de Artǎ din Baia Mare.

„Expoziția investighează spațiul și obiectul industrial ca forme ale memoriei culturale, aflate într-un proces continuu de transformare, degradare și dispariție. Lucrările reunite urmăresc trecerea de la funcția tehnică și reprezentarea explicită a mecanismului către pierderea treptată a sensului utilitar și, în cele din urmă, către ștergerea referentului spațial.
Expoziția propune astfel o reflecție asupra memoriei industriale ca proces fragil, supus dispariției, și asupra picturii ca mediu capabil să înregistreze această tranziție de la funcțional la post-funcțional, de la structură la urmă.”
(Gheorghe Mureșan)

Expoziția C.A.D.O.U._Galeria de Artă Helios | 16.12.2025 - 12.02.2026
2025-12-16 08:00 - 2026-02-12 17:00 | Galeria de Arta HELIOS, Piața Victoriei 6, Timisoara, Timis, 300006, Romania
Stimați colegi,

Va invitam sa participați in perioada 16.12.2025 – 31.01.2026 la Expoziția CADOU, organizată de filiala noastră, la Galeria de Arta Helios.
Va fi o expoziție cu vânzări având in vedere perioada Sărbătorilor de iarnă și alte Sărbători religioase din luna ianuarie.
Puteți participa cu mai multe lucrări, poate de dimensiuni mai mici care sa facă obiectul unui Cadou.

Lucrările se aduc la Galeria de Arta Helios in data de 13.12.2025
Expoziția se va deschide fără vernisaj.

Stimați participanți,
Vă informăm că Expoziția CADOU, organizată de Uniunea Artiștilor Plastici Filiala Timișoara, la Galeria de Artă Helios, a fost prelungită până la data de 12.02.2026.
Lucrările expuse vor putea fi ridicate în data de vineri, 13.02.2026, în intervalul orar 11:00–17:00, de la Galeria de Artă Helios.
Vă mulțumim pentru participare și pentru interesul acordat expoziției.

Human time | Victor Gingiu - Vernisaj in data de 03. 12. 2025
2025-12-03 18:00 - 2025-12-12 18:00 | Galeria de Arta HELIOS, Piața Victoriei 6, Timisoara, Timis, 300006, Romania
Expoziția Human time a artistului vizual Victor Gingiu, lector al Facultații de Arte și Design din Timișoara, va fi vernisată la Galeria de Artă Helios din Timișoara, în data de 03. 12. 2025 la ora 18.00.
Aristul utilizează diverse tehnici ale artelor plastice într-o manieră personală, de la pictură, grafică, abordări textile sau tehnici personale mixte, căutând noi modalități de exprimare vizuală.
Experimentul, jocul liber al imaginației, al fanteziei creatoare aduce pe simeză un subiect amplu, al existențialismului, condiției umane, a efemerității noastre și a transformării omului în timp.
Perioada expoziției: 03.12.2025-12.12.202

Dialoguri interioare | Miulescu Sarah Raluca - Vernisaj, marti 2 decembrie 2025, ora 18:00
2025-12-02 08:00 - 2025-12-15 17:00 | Galeria de Arta Park, George Enescu 1, Timisoara, Timis, 300022, Romania
Expoziție de pictură ”Dialoguri interioare” Miulescu Sarah Raluca
Vernisaj, marți 2 decembrie 2025, ora 18:00
Galeria PARK, G. Enescu Nr.1, Timișoara
Arta mea este înrădăcinată într-o căutare a creșterii interioare și a echilibrului, exprimată printr-un dialog cu natura și cu materialele care poartă în ele o viață trecută. Lucrez adesea cu materie organică și elemente reutilizate, reciclând ceea ce a fost abandonat pentru a dezvălui noi forme de sens.
Actul de a refolosi și transforma materialele oglindește propriul meu proces de introspecție: o remodelare constantă a ceea ce se află în interiorul meu, ghidată de ciclurile degradării și reînnoirii. Fiecare lucrare devine o meditație asupra modului în care fragilitatea și reziliența coexistă, cum echilibrul poate să apară din tensiune și cum creșterea ia naștere adesea din ceea ce a fost cândva frânt sau uitat.
Combinând texturi naturale cu tehnica picturii abstracte, îmi propun să creez spații în care privitorul să poată reflecta asupra propriei sale legături cu natura, transformarea și liniștita căutare a armoniei interioare.
Sarah Miulescu

Exit - Sorin Bijan
2025-11-18 18:00 - 2025-11-28 17:00 | Galeria de Arta HELIOS, Piața Victoriei 6, Timisoara, Timis, 300006, Romania
EXIT
Toți știm ce semnifică exit. Îl vedem scris mai ales în interiorul clădirilor sau în spații vaste în care ne putem rătăci ușor. Încastrat sau lipit pe pereți, cel mai des îl reperăm deasupra ușilor unde luminează și devine vizibil în întuneric, locul de unde ne îndrumă spre ieșire, ne ghidează sau ne salvează.
Unele semne spre ieșire sunt însoțite de un personaj, un om, care aleargă, în fața căruia e o săgeată care indică direcția. Aceste semne specifice sunt ieșirile de urgență. Verbul „Exire”, din latină, înseamnă a ieși sau a pleca, a merge afară, așadar, oamenii trebuie să iasă din spațiu, să plece și la nevoie să fugă, să alerge cât de tare pot spre exit și să treacă dincolo. La fel și gândurile sau emoțiile au semnele lor, în interiorul nostru și atunci când trebuie să plece sunt ghidate de impulsuri luminoase de semnele indicatoare și ies la suprafață, sub diferite forme. Ies din întuneric idei care se pot concretiza și care pot construi sau deconstrui un univers. Cuvântul exit în cazul ieșirii de urgență, pus în locuri speciale, nu garantează nimănui supraviețuirea. Se cunosc multe cazuri în care tocmai la ieșirea de urgență oamenii s-au călcat în picioare, s-au panicat și nu s-a mai ținut cont de nimic, de nicio regulă, de niciun fel de conduită. La fel și gândurile, dacă nu sunt ordonate, dacă nu sunt educate, se încurcă sau se anihilează reciproc la ieșire. Există un mic risc de fiecare dată, când suntem într-un loc închis sau încâlcit, ca totul să devină un coșmar în drumul spre ieșire, oricât de bine educați sau bine intenționați am fi, oricât de frumoase ar fi trăirile noastre spirituale. Astfel cred că e de dorit să nu rămânem încremeniți într-o ignoranță totală ci din când în când, să tragem cu coada ochiului înspre acel exit.

Sorin Bijan

Roșu Permanent - Călin Piescu
2025-11-17 18:30 - 2025-11-28 17:00 | Galeria de Arta Park, George Enescu 1, Timisoara, Timis, 300022, Romania
Roșu Permanent
Călin Piescu
Expoziție de fotografie
Galeria Parc Timișoara
curator Ruxandra Dreptu
18-28.11.2025
Călin Piescu deschide la Galeria Parc din Timișoara o nouă expoziție de fotografie cu titlul Roșu permanent, denumirea unei culori inscripționată pe tubul de tempera și în același timp, culoarea primară cu cea mai lungă lungime de undă din spectrul vizibil pe care ochiul o percepe în natură și artefacte sau în asociație cu senzații și stări divergente: pasiune, violență, iubire, sacrificiu, culoarea sângelui, a costumului liturgic și a celui imperial, a trandafirului.
Fotografiile cu această dominantă cromatică unitară sunt o bucurie estetică și conceptuală disimulată în faldurile draperiilor de unde apare gura pistolului, în nisipul roșu al clepsidrei, în fragilitatea trandafirului uscat pe fundalul unui craniu (spectrul morții), în curbura obraznică a unui ardei iute și în pulpa misterioasă a unei roșii, în verticalitatea frunzei de toamnă care se aprinde în roșu ca un strigăt-avertisment înainte de a cădea pentru a face loc verdelui biruitor din următoarea primăvară.
Datorită acuității perceției vizuale a roșului permanent și a semnificațiilor sale simbolice, tema de facto a expoziției este celebrarea vieții într-o continuă reînnoire.
Ruxandra Dreptu

Timișoara – Lumina veșnică din inima Cupolei | Olteanu Teodor Mihai
2025-11-04 18:00 - 2025-11-14 17:00 | Galeria de Arta HELIOS, Piața Victoriei 6, Timisoara, Timis, 300006, Romania
Timișoara – Lumina veșnică din inima Cupolei | Olteanu Teodor Mihai
Stimați membri UAPT,
Vă invităm cu bucurie la vernisajul expoziției de pictură, „Timișoara – Lumina veșnică din inima Cupolei”, Olteanu Teodor Mihai, care va avea loc marți, 4 noiembrie 2025, ora 18:00, la Galeria de Artă Helios (Piața Victoriei nr. 6, Timișoara).
Cuvântul de deschidere va fi rostit de Pr. Lect. Dr. Nichifor Tănase, iar armonia serii va fi întregită de un recital de violoncel susținut de Doamna Alexandra Guțu.
Această expoziție face parte dintr-o serie de trei evenimente (18 iulie 2025 – 4 noiembrie 2025 – 4 aprilie 2026), în cadrul cărora sunt prezentate lucrări de mari dimensiuni (2×2 m și 1,8×2,2 m), alături de cele mai recente creații semnate de artist. Cu acest prilej, vor fi dezvăluite 15 lucrări noi, realizate în ultimele luni special pentru această serie.
„Timișoara – Lumina veșnică din inima Cupolei” este o declarație de iubire pentru orașul care mi-a devenit casă și inspirație — un loc unde arta, credința și timpul se întâlnesc sub aceeași boltă a luminii.
Fiecare lucrare este o mărturie a acestei legături profunde, pictată cu recunoștință, credință și dorința de a dărui frumusețe.
Vă aștept cu drag,
Mihai Teodor Olteanu
Expoziția poate fi vizitată până în data de 14 noiembrie 2025.
Eveniment organizat cu sprijinul:
Uniunea Artiștilor Plastici din România – Filiala Timișoara
Primăria Municipiului Timișoara
Galeria Cupola · Fundația Cupola – Credință, Caritate, Cultură

ABBYSSUS | Oana Munteanu și Eugen Varga | Vernisaj vineri, 7 noiembrie, ora 18:00
2025-11-03 09:00 - 2025-11-16 16:00 | Galeria de Arta Park, George Enescu 1, Timisoara, Timis, 300022, Romania
ABBYSSUS | Oana Munteanu și Eugen Varga
Galeria Park a Uniunii Artiștilor Plastici din Timișoara găzduiește, în perioada 3 – 16 noiembrie 2025, expoziția „Abbysus”, semnată de artiștii vizuali Oana Munteanu și Eugen Varga. Vernisajul va avea loc vineri, 7 noiembrie, ora 18:00, la sediul galeriei din str. George Enescu nr. 1.
Expoziția „Abbysus” reunește două perspective artistice complementare: pictura introspectivă a Oanei Munteanu și sculptura mitologică a lui Eugen Varga – într-un dialog sensibil despre subconștient, identitate și transformare.
Oana Munteanu, absolventă a Facultății de Arte și Design din Timișoara (promoția 2005, clasa prof. univ. dr. Dana Constantin), revine la pictura de șevalet după aproape două decenii dedicate decorațiunilor murale, designului de interior și artei aplicate, realizate alături de Eugen Varga. Cei doi artiști au colaborat la numeroase proiecte în țară și în Italia și, din anul 2012, au devenit furnizori oficiali ai Casei Regale a României.
„Pictura este pentru mine o formă de psihanaliză vizuală – un proces în care imaginea devine limbaj al subconștientului. Ceea ce se așterne pe pânză este o traducere a emoțiilor și conflictelor interioare, a umbrelor personale care caută integrare prin culoare și formă”, dezvăluie Oana Munteanu.
În prezent, Oana explorează relația dintre artă și psihologie, urmând o formare în psihoterapie integrativă expresivă; lucrările sale sunt expresii vizuale ale procesului de autocunoaștere și ale dialogului dintre conștient și subconștient.
Eugen Varga, absolvent al secției de Grafică (promoția 1998, clasa prof. Constantin Catargiu), prezintă o serie de sculpturi în fibră de sticlă – fragmente și reinterpretări ale personajelor mitologice. Aceste forme metamorfozate, desprinse din imaginarul arhaic, reconstituie simboluri universale, transformate în expresii contemporane ale memoriei colective.
„Sculpturile mele sunt fragmente arhetipale desprinse din mit, reconfigurate în forme contemporane. Ele explorează relația dintre subconștientul neexprimat și memoria colectivă, ca o meditație asupra imortalității — a dorinței de a transcende timpul prin materie”, transmite Eugen Varga.
Curatoriată de prof. univ. dr. Dana Constantin, președinta UAP Timiș expoziția se va deschide cu un cuvânt introductiv al conf. univ. dr. Gabriel Kelemen și va avea inclusiv un moment muzical special oferit de Horea Crișovan.
Program de vizitare: luni – vineri, 9:00 – 16:00.

Dialogue in Motion – Crossing Points 2025. Romanian & Korean Artists
2025-10-14 15:30 - 19:00 | Galeria de Arta HELIOS, Piața Victoriei 6, Timisoara, Timis, 300006, Romania
Timișoara, România – 14 octombrie 2025
Universitatea de Vest din Timișoara, prin Facultatea de Arte și Design, în parteneriat cu Galeria Helios, are plăcerea de a anunța deschiderea expoziției internaționale „Dialogue in Motion – Crossing Points 2025. Romanian & Korean Artists”, un amplu eveniment artistic ce reunește lucrările a 80 de artiști români și coreeni.
Deschiderea oficială va avea loc marți, 14 octombrie 2025, după următorul program:
 Ora 15:30 – Galeria Helios, Piața Victoriei, Timișoara
 Ora 17:00 – Galeria Mansarda a Facultății de Arte și Design, Universitatea de Vest din Timișoara, Str. Oituz nr. 4
Expoziția continuă tradiția dialogului cultural dintre România și Republica Coreea, promovând schimbul de idei și perspective artistice contemporane între cele două spații culturale. Lucrările prezentate reflectă diversitatea expresivă a artiștilor implicați și pun în lumină conexiunile subtile dintre tradiție, identitate și modernitate.
Cu ocazia vernisajului, va fi lansat și catalogul oficial al expoziției, care reunește reproduceri ale lucrărilor expuse, texte curatoriale și reflecții asupra colaborării culturale româno-coreene.
Prin amploarea și diversitatea sa, evenimentul „Dialogue in Motion – Crossing Points 2025” se înscrie în seria inițiativelor menite să consolideze relațiile artistice și interculturale între România și Coreea de Sud, contribuind la promovarea artei contemporane la nivel internațional.

Drumul vieții - Ecaterina Schiwago 06-17 octombrie 2025, Galeria Park
2025-10-07 18:00 - 2025-10-17 17:00 | Galeria de Arta Park, George Enescu 1, Timisoara, Timis, 300022, Romania
Invitație_Vernisajul expoziției de pictură ”Drumul vieții” Ecaterina Schiwago
7 octombrie 2025, ora 18:00_la Galeria PARK, Str. George Enescu Nr. 1
Expozitia “Drumuri ale vietii”, reuneste lucrari prin care eu, artistul Ecaterina Schiwago, incerc sa redau un parcurs al vietii, prin picturi care intr-o factura lirica, vor sa reflecte experiente proprii si universal valabile, ca pasi ce urmeaza drumuri din copilarie, spre experiente noi, spre visare, reale si imaginate, transpuse vizual.
Elementele figurative, simbolurile de operare a lucrarilor, care se vor percepute ca elemente de sugerare a drumuuil sunt: pasii, picioarele si incaltamintea. Drumul, ca si concept filozofic poate reprezenta parcursul spiritual sau personal al unei persoane, ca o metaforă pentru evoluția sufletului, cu momente de introspecție și transformare, poate simboliza fragilitatea și incertitudinea vieții umane, cu toate obstacolele și surprizele sale, capacitatea noastră de a face față provocărilor și de a găsi speranță
Intr-o lucrare am redat drumul bifurcat, cu scopul de a face trimitere la alegerea între mai multe drumuri si care poate reprezenta libertatea individuală de a lua decizii.
Din punct de vedere cromatic am ales sa operez cu culorile calde, care pot reprezenta pasiunea și energia, în timp ce culorile reci pot simboliza reflectia, oprirea. Am abordat pe de o parte perspectiva liniară, care poate crea un sentiment de profunzime și direcție, conducând privitorul pe drumul reprezentat si pe de alta parte o compoziția dinamică ce poate transmite un sentiment de mișcare și energie, reflectând experiența dinamică a drumului. Prin abordarea plastica in doua limbaje diferite, a elementelor simbol in stil realist, suprapuse unui peisaj abstractizat, am intentionat sa aduc in prim plan elementele simbol si in plan secund spatiile in care acestea se regasesc sau dumurile pe care le parcurg, vorbind astfel despre pasii care ii facem, incaltamintea care ne poarta picioarele in diverse locuri, si care toate impreuna sa construiasca conceptul drumurilor, ca abordare artistica, filozofica.
Am expus alaturat picturilor, varianta lucrarilor pict-obiect, instalatie cu gandul ca texturile și materialele pot adăuga o dimensiune tactilă și senzorială operei, reflectând experiența fizică a parcurgerii unor drumuri.
Drumul poate fi interpretat în filozofie și artă ca o oportunitate pentru descoperirea de sine și pentru găsirea propriei identități.
Text, artist vizual – Ecaterina Schiwago

Expoziția ”Artistul care boxează cu îngerii”, despre activitatea și opera lui Traian Abruda
2025-09-22 18:00 - 20:00 | Galeria de Arta Park, George Enescu 1, Timisoara, Timis, 300022, Romania
Dragi prieteni și iubitori ai artelor, avem deosebita plăcere de a vă invita luni, 22.09.2025,ora 18.00 la Galeria Park a Uniunii Artiștilor Plastici filiala Timiș, strada George Enescu nr.1, la vernisajul –performance a artistului vizual Traian Abruda, personalitate marcantă a vieții culturale și artistice din țara noastră. Printre invitații speciali care vor fi prezenți la vernisajul expoziției se vor afla Corina Dohanici, Ana Maria Pandele Andone, Mariana Tofan, Sorina Stînă, Claudiu Dogaru, Radu Stoica și Valeriu Screciu.
Vor vorbi despre activitatea și opera lui Traian Abruda : Alexandra Dogaru Aldo, Ilie Chelaru și Carol David.
Ovidiu Justinianu- curator

Expoziția lucrărilor celei de a doua ediții a Bienalei ABORDĂRI CREATIVE
2025-09-16 11:00 - 2025-09-29 19:00 | Galeria de Arta HELIOS, Piața Victoriei 6, Timisoara, Timis, 300006, Romania
În perioada 16- 29 septembrie 2025, pe simezele Galeriei de Artă Helios, se va derula expoziția lucrărilor celei de a doua ediții a Bienalei ABORDĂRI CREATIVE, expoziție la care participă membri ai UAP filiala Timișoara, care au luat parte la tabere/ reședințe/ ateliere/ simpozioane de creație, pe parcursul anilor 2024- 2025, inclusiv aceia ce sunt înscriși la manifestări ce se vor derula, în acest an, ulterior perioadei expoziționale în discuție.
In cadrul acestei ediții, al cărei curator este artistul vizual Rodica Strugaru, sunt prezentate pe simeze 44 lucrări de pictură, grafică, ceramică, sculptură, tehnică mixtă, instalații, tapiserie, ale următorilor 33 de artiști:
Maria Bana, Rodica Banciu, Călin Beloescu, Costin Brăteanu, Angelica Chici, Dana Constantin, Suzana Fântânariu, Gloria Grati, Ana Hoble, Remus Irimescu, Hedy M-Kiss, Diana Matiaș, Rafael Matiaș, Sarah Miulescu, Nicolae Moldovan, Ecaterina Neagu, Sorin Nicodim, Andreea Palade Flondor, Danița Petcov, Lia Popescu, Flora Răducan, Ecaterina Schiwago, Daniela Scurtulescu, Sorin Scurtulescu, Valeriu Sepi, Sorina Stînă, Valentina Ștefănescu, Bela Tar, Edith Torony, Pavel Torony, Mariana Țepeș, Elena Ursei, Areta Voștinar
Veți regăsi imagini din expoziție inclusiv pe pagina de Facebook a Galeriei Helios, dar vă adresăm și invitația de a o vizita. Vă așteptăm cu drag!
Orarul galeriei este următorul: marți- vineri: 11-19, sâmbătă : 12-17

Salonul Anual al Artelor Vizuale Timișoara – ediția cu numărul 95
2025-09-10 18:00 - 2025-09-30 17:00 | Muzeul Național de Artă Timișoara, Piața Unirii 1, Timisoara, Timis, 300085, Romania
Salonul Anual al Artelor Vizuale Timișoara – ediția cu numărul 95
Cel mai longeviv eveniment al artelor vizuale timișorene ajunge în 2025, la cea de a 95-a ediție. Salonul Anual al Artelor Vizuale Timișoara organizat de Uniunea Artiștilor Plastici din România Filiala Timișoara are loc între 10 septembrie – 30 septembrie 2025 și este găzduit de Muzeul Național de Artă Timișoara.
În cadrul Salonului Anual al Artelor Vizuale Timișoara 2025 expun un număr de 117 artiști membri ai U.A.P.R. filiala Timișoara dar și absolvenţi ai unei facultăţi sau universități de artă, indiferent dacă au sau nu calitatea de membru al Uniunii Artiștilor Plastici România, precum și alți artiști membri U.A.P. din România din filialele din țară. „Astfel, evenimentul nostru cuprinzând un număr foarte mare de artiști reprezentând toate specializările domeniului arte vizuale, devine nu doar oglinda creației vizuale profesioniste timișorene din ultimul an, ci oferă și o perspectivă mai amplă, asupra a ceea ce înseamnă artele vizuale contemporane din partea de vest a țării, la mijlocul anului 2025” – spune prof.univ.dr. Daniela Constantin, președinte al U.A.P.R. filiala Timișoara.
Juriul Salonului format din artiștii vizuali: Daniela Constantin președinte și membrii: Bogdan Nueleanu, Remus Irimescu, Gabriel Kelemen, Smaranda Moldovan, va acorda și anul acesta premii, precum: Premiul Primus Inter Pares, Premiul pentru Tineret și Premiul Juriului.
Curatoriatul este reprezentat de Remus Rotaru și Nicolae Moldovan, iar cuvântul de deschidere va fi rostit de Gabriel Kelemen.
Vernisajul Salonului Anual al Artelor Vizuale ediția a 95-a, 2025 a U.A.P.R. filiala Timișoara are loc în 10 septembrie 2025, de la ora 18:00, la Muzeul Național de Artă Timișoara, P-ța Unirii 1, moment la care se vor înmâna și premiile pentru anul 2025.
Orarul de vizitare Mi – D: 13 – 21 h.
Premiul Primus Inter Pares – Gloria Grati

Premiul pentru Tineret – Ilie Duță

Premiul Juriului: Ana Adam, Matei Gașpar, Mihai Moroz

Galerie Foto Salon 2025:

1955 – 2025 … PREZENTUL CONTINUU
2025-09-02 11:00 - 2025-09-12 17:00 | Galeria de Arta HELIOS, Piața Victoriei 6, Timisoara, Timis, 300006, Romania
1955 – 2025 … PREZENTUL CONTINUU
Expoziția aniversară a filialei Deva a Uniunii Artiștilor Plastici din România
cu ocazia împlinirii a 70 de ani de activitate artistică.
UAPR filiala Timișoara și UAPR filiala Deva, au onoarea să vă invite marți, 2 septembrie, ora 18:00, la vernisajul expoziției PREZENTUL CONTINUU 1955 – 2025, la Galeria de Artă Helios din Timișoara, P-ța Victoriei 6, iar despre artiști, lucrări și activitatea filialei UAPR Deva, vor vorbi domnul avocat Nicolae-
Ioan Vrâncean și doamna Doina Reghis Ionescu.
„În acest moment aniversar aducem un omagiu și artiștilor care nu mai sunt printre noi dar care au pus bazele acestei organizații artistice solide. Prin creația lor au adus o contribuție semnificativă la evoluția artei vizuale contemporane naționale. În acest context aniversar am organizat o suită de manifestări expoziționale de înaltă ținută artistică la Viena, Deva, București și Timișoara. Cea de la Galeria de Artă Helios este organizată cu lucrări din colecția de artă a domnului avocat Nicolae Ioan Vrâncean, cunoscut colecționar de artă, creații aparținând artiștilor vizuali deveni, membrii ai Filialei Deva a U.A.P. din România, ne mărturisește doamna Doina Reghis Ionescu, viceprședinte al UAPR filiala Deva .
Expun artiștii Mircea Bâtcă, Torino Bocaniciu, Otilia Bocaniciu, Roxana Buta, Ion Cârjoi, Dan Ion Cîrjoi, Dorothea Fleiss, Doina Reghiș Ionescu, Ovidiu Muntean, Gheorghe Mureșan, Ernest Kovacs, John Pîrva, Gheorghe Pogan, Adrian Valentin Samson, Kalman Sztrharszky, Vlad Tabac.
Expoziția este deschisă în perioada 02.09 – 12.09 2025, în intervalul orar al programului Galeriei de Artă Helios, de marți până vineri între orele 11:00 – 19:00 și sâmbăta între orele 12:00 -17:00.

Vernisajul expoziției anuale T40 – Fragmente de continuitate - miercuri, 23 iulie 2025
2025-07-23 19:00 - 2025-07-31 17:00 | Galeria de Arta Park, George Enescu 1, Timisoara, Timis, 300022, Romania
Avem deosebita plăcere de a vă invita la vernisajul expoziției anuale T40 – Fragmente de continuitate, coordonată de Smaranda Moldovan și curatoriată de Oana Maria Popescu, eveniment ce reunește cele mai recente demersuri vizuale ale grupului de tineret din cadrul Uniunii Artiștilor Plastici filiala Timișoara. Vernisajul expoziției va avea loc miercuri, 23 iulie 2025, începând cu ora 19:00, în spațiul Galeriei Park din Timișoara.
Această ediție a expoziției T40, găzduită cu sprijinul Uniunii Artiștilor Plastici din România – filiala Timișoara și sub egida doamnei președinte, prof. univ. dr. Daniela Constantin, își propune să ofere vizibilitate unor practici artistice emergente, marcate de autenticitate, diversitate conceptuală și angajament personal. Expoziția se conturează ca un spațiu de prezentare a demersurilor vizuale recente ale tinerilor artiști, oferind publicului o perspectivă artistică distinctă asupra demersurilor lor individuale de cercetare în cadrul expresiei plastice contemporane.
Fragmente de continuitate reunește o serie de intervenții artistice care, deși distincte ca limbaj și mijloace de expresie, converg în jurul ideii de identitate artistică în transformare, de memorie afectivă și de reconstrucție simbolică a cotidianului. Fiecare lucrare funcționează ca o formă vizuală de interogare, ca un răspuns individual la întrebări despre sine, despre lume și despre rolul artistului într-o societate aflată în continuă redefinire.
Expoziția reunește o serie de demersuri artistice distincte, în care fiecare lucrare reprezintă concretizarea unei cercetări personale aprofundate în domeniul expresiei plastice contemporane. Prin intermediul acestor practici vizuale, artiștii construiesc un dialog complex între reflecțiile proprii și limbajul artistic actual, oferind perspective variate și autentice asupra parcursurilor lor creative.
Vă așteptăm cu deschidere să parcurgeți acest traseu vizual al continuității – o continuitate fragilă, dar necesară, între generații, între expresii și între viziuni artistice.
Expun artiștii:
Szidonia Bandi, Bogdan Calotă, Ciprian Ciobanu, Andrei Dinică, Ilie Duță, Alexandra Guțu, Livia Mateiaș, Smaranda Moldovan, Daria Munteanu, Luisa Palade, Andrei Părăușanu, Oana Maria Popescu, Teodora Scurtu, Edith Torony, Mădălina Trofin.

Invitație Csilla Kudor - Vernisajul expoziției „DATA MUNDI [error 500]”
2025-07-08 18:00 - 2025-07-17 18:00 | Galeria de Arta HELIOS, Piața Victoriei 6, Timisoara, Timis, 300006, Romania
Invitație la vernisajul expoziției
„DATA MUNDI [error 500]”
Dragi prieteni ai artei,
Am deosebita plăcere de a vă invita la vernisajul expoziției mele „DATA MUNDI [error 500]”, care va avea loc miercuri, 9 iulie 2025, ora 18:00, la Galeria de Artă Helios din Timișoara (Piața Victoriei nr. 6).
Expoziția va fi deschisă publicului în perioada 8–18 iulie 2025 și va reuni lucrări recente de pictură în ulei, parte dintr-o serie ce reflectă o critică subtilă a societății digitale, în care pierderea contactului cu natura și identitatea umană se împletește cu estetica absurdului.
La vernisaj vor lua cuvântul dl. conf. univ. dr. Gabriel Kelemen și subsemnata. Va fi un moment de dialog, reflecție și (re)conectare prin artă.
Curator: prof. univ. dr. Daniela Constantin
Expoziția e organizată cu sprijinul domnului Péter Tamás, Consul Onorific al Ungariei la Timișoara.
Sunt Csilla Kudor, artistă născută în Timișoara și stabilită în Bremen, Germania. După o formare tehnică în domeniul ingineriei și informaticii, mi-am urmat chemarea artistică la Academia de Arte din Düsseldorf, sub îndrumarea maestrului Markus Lüpertz.
Activitatea mea se împarte între pictura în ulei și sculptura în bronz, lucrări în care explorez teme legate de memorie, identitate și spațiu.
Deși trăiesc de mulți ani în Germania, Timișoara rămâne locul unde inima mea revine mereu, iar această expoziție este pentru mine o reîntoarcere emoțională și creativă în orașul natal.
Vă aștept cu drag să ne revedem sau să ne cunoaștem și să împărtășim acest moment artistic!
Cu prietenie,
Csilla Kudor
csillakudor.de
contact@csillakudor.de

Invitație_vernisajul expoziției ARTHERIUM joi, 3 iulie 2025, ora 18:30
2025-07-03 18:30 - 2025-07-18 17:00 | Galeria de Arta Park, George Enescu 1, Timisoara, Timis, 300022, Romania
Expoziția AITHERIUM
Galeria Park, Timișoara, Strada George Enescu, nr.1
3 iulie 2025, ora 18:30
În data de 3 iulie 2025, la Galeria Park, din Timișoara, va avea loc vernisajul expoziției AITHERIUM. Expoziția poate fii vizitată în perioada 3.07- 18.07.2025.
Reunit sub numele de ' Himerele " grupul artistic, înființat în urmă cu patru ani are în componență artiste ce împărtăsesc concepții și tendințe de lucru comune. Având la început un nucleu de 4 artiste, pe parcurs grupul a acumulat nume noi, astfel încât componența lui este următoarea: Diana Brăescu, Mihaela Laura Boeru, Mihaela Constantin, Anca Maria Ciofîrlă, Andreea Floreanu, Cristina Ionescu- Berechet, Bianca Ioniță, Alexandra Tătaru și Dagmar Oprea.
Pe parcursul acestor ani artistele au desfășurat expoziții perecum: “Diafan”, la Biblioteca Metropolitană “Mihail Sadoveanu”, "Psyche", la Muzeul de Artă "Alexandru Ștefulescu" din Târgu Jiu, " A Diary of a Contemporary Female Artist" la Galeria Palatele Brâncovenești din Mogoșoaia, "Vibes", la Victoria Hub, "In the Mirrors", la Centrul de Cultură Kultur21 și Inter-actions la Centrul de Introspecție Vizuală.
Ecouri ale sinelui invizibil
Într-o lume saturată de informație, dar adesea săracă în simțire , Aitherium propune o reconectare cu dimensiunea subtilă a existenței: acel spațiu eteric unde emoția, proiecția și percepția devin limbaj. Expoziția reunește lucrări ale unor artiste contemporane care explorează granița dintre real și iluzoriu, între forma vizibilă și vibrația invizibilă.
Aitherium este chipul nevăzut al sufletului, materializat prin culoare, gest și vibrație. Este o invitație la contemplare profundă, unde întrebarea nu este „ce reprezintă?” , ci „ce trezește în
mine?”.
Forma invizibilului: între real și iluzie
Expoziția debutează cu lucrări ce transfigurează realul. Aici, percepția devine spațiu de creație, iar imaginația intersectează vizibilul într-un teritoriu fluid. Arta se manifestă ca ecou al sufletului în materie, ca expresie temporară a ceea ce, altfel, s-ar pierde în neantul celor nespuse.
Imaginile eterice, structurile translucide sau tușele în vibrație par să aparțină unui vis: o plutire între lumi, unde logica e suspendată și emoția se exprimă deplin.
Interacțiunea ca transformare: omul ca reflex
În centrul discursului vizual se află ideea de reflecție și metamorfoză. Omul devine ceea ce percepe, absorbind din natură, sunete, gesturi sau energii subtile. Ființa umană este în continuă remodelare, iar celălalt devine oglinda gândurilor și proiecțiilor noastre.
Lucrările adunate aici evidențiază această permeabilitate–între sine și lume, între eu și celălalt. Arta devine un canal nevăzut, fragil, dar puternic, prin care se reconfigurează realitatea.
Energia visului și expansiunea conștiinței
O secțiune importantă a expoziției explorează visul ca motor al percepției și sursă de creație. Visele artistei devin forme energetice, care modelează spațiul și emoția. Cu cât ne lărgim orizonturile interioare ,cu atât putem asimila mai mult din complexitatea lumii.
Pânze, colaje și obiecte care sugerează imagini onirice sau cartografii mentale deschid porți către o realitate extinsă. Artistele provoacă privitorul să se transforme din spectator în explorator senzitiv.
Culoarea ca limbaj al sufletului
În încheiere, expoziția oferă un omagiu sincerității exprimării. Atunci când cuvântul nu mai ajunge, culoarea îl continuă. Când vocea se blochează, vizualul preia comunicarea. Fiecare lucrare devine o mărturie a unei interiorități exprimate, fără filtre, printr-un limbaj personal și profund.
Curatoare: Anca Maria Ciofîrlă și Bianca Ioniță

Expoziția NEGRU/ALB 10 iunie, ora 18:00
2025-06-10 18:00 - 2025-06-20 17:00 | Galeria de Arta Park, George Enescu 1, Timisoara, Timis, 300022, Romania
NEGRU / ALB
10-20 iunie 2025
Galeria Park a Uniunii Artiştilor Plastici din Timişoara va găzdui marți, 10 iunie, de la ora 18, vernisajul expoziţiei NEGRU / ALB, ce cuprinde lucrări de sculptură, grafică, pictură și fotografie realizate de artiştii Ovidiu Batista, Virgil Babușcov, Mihai Moroz, Bogdan Nueleanu, Remus Rotaru, Sorin Scurtulescu și Robert Şerban.
În deschiderea expoziției va vorbi scriitorul și universitarul Marcel Tolcea.
NEGRU / ALB poate fi văzută până în 20 iunie 2025, de luni până vieri, în intervalul orar 9 – 16.
Vă așteptăm!

INNER SCENERIES - Dorotea Hîrjoi, Galeria PARK
2025-05-05 18:00 - 2025-05-15 18:00 | Galeria de Arta Park, George Enescu 1, Timisoara, Timis, 300022, Romania
„INNER SCENERIES”
Vă invităm la expoziția personală de pictură „INNER SCENERIES”
a artistei și prof. Dorothea Hirjoi, curatoriată de Conf..univ. dr. Gabriel Kelemen, în data 8 Mai ore 18 pe simeza elegantă și de notorietate a Galeriei PARK Strada George Enescu, Timișoara.
Expoziția oferă privitorului un veritabil excurs oniric sub forma confesiuni tacite, condensate cu măiestrie în magma ploicromiilor abstracte, astfel arealul conceptual al cuprinderilor gravitează gracil, subtil și totodată acaparant seducător pe limesul evanescent dintre concretul plein-air și engramele evervescente ale imaginarului dezinvolt.
Autoarea în excursul său interior evocă și pendulează suav în registrul dihotomic și acaparant al interogațiilor arhetipale, coagulând deopotrivă apolinicul diurn, cu insondabilul abis al labirintului htonian, desigur în cheia elegiacă a abandonului, uitării de sine, văzută ca și prodigioasă policromie lăuntrică.
Traseul astfel configurat punctează doct, printr-un limbaj plastic matur scenografia cameleonică a teatrului interior, creația sa ilustrează călătoria suavă în ectoplasma visului, astfel excursul metafizic urmează sincopat ritmicitatea aproape melodică a coregrafiei seducătoarelor compoziții, ferestre din illo tempore ale sufletului hoinar.
Conf. univ. dr. Gabriel Kelemen
Timișoara
2025

Prezențe artistice semnificative din atelierele Uniunii Artiștilor Plastici filiala Timișoara
2025-04-29 10:00 - 2025-05-09 18:00 | Galeria de Arta HELIOS, Piața Victoriei 6, Timisoara, Timis, 300006, Romania
Din ateliere – pe simeze. 42 de artiști timișoreni expun în Galeria de Artă Helios
„Prezențe artistice semnificative din atelierele Uniunii Artiștilor Plastici filiala Timișoara”. Așa se intitulează demersul plastic propus de o serie de artiști vizuali timișoreni. Este vorba în exclusivitate despre artiștii vizuali profesioniști, membrii ai Uniunii Artiștilor Plastici filiala Timișoara, care dețin ateliere de creație în colaborare contractuală cu Primaria Municipiului Timișoara.
„În Timișoara, există 31 de ateliere de creație aflate în formă contractuală cu municipalitatea. Aici își desfașoară cercetarea și creația artistică peste 40 de artiști vizuali: pictori, sculptori, graficieni, ceramiști, textiliști, restauratori, designeri, multimedia, care prin operele lor pun în valoare cultura artistică vizuală contemporană a orașului. Dorim ca prin demersul plastic pe care îl propunem în aceste zile să arătăm publicului o mică parte din creația acestor artiști vizuali, care asigură vizibilitatea culturală timișoreană la nivel național și international.” – spune Daniela Constantin, președinta filialei.
Atelierele în care crează artiștii vizuali, sunt în folosința filialei Timișoara a Uniunii Artiștilor Plastici din România de peste 45 de ani, uniunea reprezentând o structură organizatorică cu o vechime de peste 70 de ani. În toți acesti ani de activitate artistică neîntreruptă, membrii filialei, personalitați ale scenei artistice românești în artele vizuale, dar și artiști din țară și străinătate, au expus în Galeria de Artă HELIOS, care se află în folosința U.A.P. Filiala Timișoara din anul 1967.
Deschiderea expoziției „Prezențe artistice semnificative din atelierele U.A.P. filiala Timișoara” are loc în perioada 29 aprilie – 9 mai, 2025 la Galeria de Artă Helios,
Piața Victoriei, numărul 6.
Expoziția poate fi vizitată de marți până vineri între orele 10:00 -18:00 și sâmbăta –
între orele 11:00 și 17:00.

INTRĂRI FĂRĂ UȘI.., SORINA STÎNĂ, curatoriată de conf.univ.dr. Gloria Grati
2025-04-16 18:00 - 2025-04-30 18:00 | Galeria de Arta Park, George Enescu 1, Timisoara, Timis, 300022, Romania
„INTRĂRI FĂRĂ UȘI…”
Expoziție personală SORINA STÎNĂ
Galeria PARK, Timișoara
Vernisaj 16 aprilie | 18h
14 aprilie – 31aprilie 2025
,,Dintre artiștii vizuali contemporani, Sorina Stînă se distinge prin manifestări plenare, complexe care explorează, deopotrivă, stările de conștiință și cele legate de subconștient într-un mod care parcurge, prin ,,arderea etapelor”, deopotrivă modernismul, post modernismul, ieșind însă din zonele facile, comune. Ceramica, pictura, instalația, fotografia sau designul vestimentar sunt direcțiile în care spiritul creator al Sorinei Stînă se manifestă.
Absolventă a Facultății de Arte și Design a Universității de Vest din Timișoara și a unui master în design ceramic, Sorina Stînă este o prezență constantă în viața artistică și culturală din țară și străinătate cu expoziții personale, colective și de grup, interne și internaționale, participări la tabere de creație și simpozioane, atât în țară cât și în străinătate, unde obține numeroase premii și distincții.
Conceptul Intrări fără uși… reprezintă o etapă nouă în creația artistei și se materializează printr-o serie de lucrări care reflectă această etapă plină de conținut estetic și structural ca și paradigmă. Starea de inefabil primește, paradoxal, o materialitate intrinsecă prin însăși faptul că recheamă memoria și experiența individuală să creeze spații metafizice, metamorfozate într-un labirint al stărilor emoționale, al gândurilor și trăirilor individuale și individualizate ca și perspectivă. Acest apel la memorie, timp și experiență individuală – ca și loc sacru al cunoașterii generalizate – dezvoltă un loc și un timp anume în viziunea artistei, care își cunoaște nu doar locul, ci și rolul pe care ea este chemată să îl performeze de această dată: și anume, cel de a ,,deconspira” spațiul și timpul creației care se suprapun într-o atemporalitate imediată, pragmatică uneori și îndreptată asupra semenilor mai întotdeauna.
Metafora-simbol al ușilor reprezintă nu doar portaluri către o transcendență seculară, laică sau care include divinul, dar mai ales un demers ce se adresează celui care privește, așa încât noi înșine să putem deveni ,,Uși” sau ,,Ușile” care umplu spațiul sacru al creației cu propriile noastre trăiri, emoții, gânduri, sentimente și experiențe individuale. Demersul, deloc facil ca și mesaj și execuție artistică, transferă memoria individuală, creatoare, într-o memorie colectivă re-asamblată individual, de fiecare dintre noi.
Într-o manieră contemporană extrem de bine articulată, coerentă, unitară, din care nu lipsesc viziunea mistică și misterul, Sorina Stînă reușește să dea vigoare și sens menirii artistului. ”
prof. Ovidiu Justinianu

,,​M​ai mult decât tăcere” - ​D​OINA MIHĂILESCU, Palatul Braunstein, Iași
2025-04-13 17:00 - 2025-05-08 18:00 | Timis
Stimați membri UAP Filiala Timișoara,

Vă invităm la vernisajul expoziției personale ,,Mai mult decât tăcere” a artistei DOINA MIHĂILESCU,
duminică, 13 aprilie, ora 17:00, în spațiul expozițional al Palatului Braunstein, str. Cuza Vodă 2, Iași.

Prezintă: prof. univ. dr. Adrian STOLERIU, dr. Alexandru Constantin CHITUȚĂ

Cerul, Pământul și Cuvântul. O retrospectivă Virginia Baz Baroiu @ Muzeul Național de Artă Timișoara
2025-04-10 18:00 - 2025-07-28 18:00 | Timis
O nouă expoziție temporară la Muzeul Național de Artă Timișoara– „Cerul, Pământul și Cuvântul. O retrospectivă Virginia Baz Baroiu”
𝐌𝐮𝐳𝐞𝐮𝐥 𝐍𝐚ț𝐢𝐨𝐧𝐚𝐥 𝐝𝐞 𝐀𝐫𝐭ă 𝐓𝐢𝐦𝐢ș𝐨𝐚𝐫𝐚 𝐚𝐧𝐮𝐧ță 𝐝𝐞𝐬𝐜𝐡𝐢𝐝𝐞𝐫𝐞𝐚𝐞𝐱𝐩𝐨𝐳𝐢ț𝐢𝐞𝐢 „𝐂𝐞𝐫𝐮𝐥, 𝐏ă𝐦â𝐧𝐭𝐮𝐥 ș𝐢 𝐂𝐮𝐯â𝐧𝐭𝐮𝐥. 𝐎 𝐫𝐞𝐭𝐫𝐨𝐬𝐩𝐞𝐜𝐭𝐢𝐯ă 𝐕𝐢𝐫𝐠𝐢𝐧𝐢𝐚 𝐁𝐚𝐳𝐁𝐚𝐫𝐨𝐢𝐮”, care va putea fi vizitată în 𝐆𝐚𝐥𝐞𝐫𝐢𝐚 𝐈𝐨𝐚𝐜𝐡𝐢𝐦 𝐌𝐢𝐥𝐨𝐢𝐚, î𝐧 𝐩𝐞𝐫𝐢𝐨𝐚𝐝𝐚𝟏𝟎 𝐚𝐩𝐫𝐢𝐥𝐢𝐞 – 𝟐𝟖 𝐢𝐮𝐥𝐢𝐞 𝟐𝟎𝟐𝟓. Această expoziție de amploare aduce în prim-plan opera uneia dintre cele mai longevive artiste din Banat, punând în valoare atât creațiile sale, cât și contribuția sa esențială la viața artistică din România.
𝐕𝐞𝐫𝐧𝐢𝐬𝐚𝐣𝐮𝐥 𝐞𝐱𝐩𝐨𝐳𝐢ț𝐢𝐞𝐢 𝐯𝐚 𝐚𝐯𝐞𝐚 𝐥𝐨𝐜 𝐩𝐞 𝟏𝟎 𝐚𝐩𝐫𝐢𝐥𝐢𝐞 𝟐𝟎𝟐𝟓 𝐥𝐚 𝐨𝐫𝐞𝐥𝐞 𝟏𝟖:𝟎𝟎.
Născută în 1932 la Cernăuți, Virginia Baz Baroiu a studiat pictura la Institutul de Arte Plastice „Nicolae Grigorescu” din București, formându-se sub îndrumarea unor profesori renumiți, precum Corina Lecca, Titina Călugăru, George Löwendal și Adina Paula Moscu, colegă de generație cu artiști precum Georgeta Năpăruș și alții. Și-a făcut debutul în acuarelă în anul 1957, dedicându-se cu exclusivitate acestei tehnici, pe care a abordat-o într-un stil unic și inconfundabil. Este membră a Uniunii Artiștilor Plastici din România din 1958, an în care s-a stabilit în Timișoara.
Aici, artista a devenit o prezență marcantă în peisajul cultural local, atât ca pictoriță, cât și ca profesoară de arte, influențând generații întregi de artiști.
Selecția curatorială din cadrul expoziției propune o incursiune în universul artistic al Virginiei Baz Baroiu, incluzând lucrări din colecții publice și private, precum și din patrimoniul Muzeului Național de Artă Timișoara. „Evenimentul subliniază importanța recuperării și arhivării unei pagini esențiale din istoria recentă a artei românești, evidențiind contribuția artistelor la dezvoltarea artei moderne și contemporane” declară Alexandru Adrian Iovescu, vicepreședinte al Consiliului Județean Timiș.
Cerul, Pământul și Cuvântul. O retrospectivă Virginia Baz Baroiu
„Expoziția este parte a unui demers mai larg de contextualizare a creației artistice feminine din România. O adevărată pagină a istoriei artei recente, creația Virginiei Baz Baroiu transcende stiluri și teme complexe, dinspre figurativul neoclasic cu valențe orientaliste și tușe post impresioniste către realismul socialist, diferite nuanțe ale expresionismului sau suprarealismului, exprimate în contexte compoziționale în care experimentul cromatic stă la baza alcătuirii unui mesaj cu valențe lirice” subliniază Andreea Foanene, curatoarea expoziției. Prin această inițiativă, publicul va avea ocazia să descopere o altă versiune a impactului și semnificației creației feminine într-o Europă aflată în continuă schimbare.
Pe lângă expunerea operelor Virginiei Baz Baroiu, programul expozițional va include evenimente conexe, precum conferințe, tururi ghidate și discuții menite să aducă publicul mai aproape de opera artistei și să faciliteze o mai bună înțelegere a rolului artei feminine în România.
Această expoziție reprezintă o redescoperire culturală și o reafirmare a Muzeului Național de Artă Timișoara ca promotor al artei locale și naționale, contribuind la consolidarea unei punți între trecut și prezent, între artistă și comunitate.
Expoziția este realizată cu sprijinul financiar al Consiliului Județean Timiș.
Vă invităm să descoperiți opera Virginiei Baz Baroiu și să explorați universul său artistic profund și sensibil.

Expoziția „Cântecul pământului” Dana Constantin, deschisă la Muzeul de Artă din Cluj-Napoca
2025-04-09 18:00 - 2025-04-27 18:00 | Timis
Vă invităm la expoziția personală de pictură
„CÂNTECUL PĂMÂNTULUI”
a artistei și prof.univ.dr Dana Constantin, în curatoriatul prof.univ.dr. Ruxandra Demetrescu,
joi 9 aprilie, ora 18:00, la Muzeul de Artă Cluj Napoca.

„Expoziția „Cântecul pământului”, deschisă la Muzeul de Artă din Cluj-Napoca, propune publicului cea mai recentă serie de lucrări realizate de Dana Constantin, în care se disting compozițiile de foarte mari dimensiuni, dominând spațiul și forțând limitele tabloului de șevalet, în contrast cu formatul deliberat restrâns din celelalte lucrări, ce figurează fundalul discursului vizual. Ceea ce unește cele două secvențe este elanul experimental, în care artista explorează mijloacele expresive ale picturii în ulei pe pânză, combinându-le cu efectele surprinzătoare ale colajului, aplicat cu rigoare pe suprafața tabloului.
Dana Constantin, profesoară la Facultatea de Arte și Design a Universității de Vest din Timișoara, a urmat pictura între 1983-1988 la Institutul de Arte Plastice „Ion Andreescu” din Cluj-Napoca, unde revine acum cu prima sa expoziție personală din orașul studiilor sale, un prilej fericit de afirmare a deplinei sale maturități și împliniri artistice”.
Ruxandra Demetrescu

Expoziția va putea fi vizitată în perioada: 9 -27 aprilie 2025.

Expoziția „Graphic Games / Jocuri grafice” a artistului polonez Amadeusz Popek
2025-04-04 10:00 - 2025-04-22 18:00 | Galeria de Arta HELIOS, Piața Victoriei 6, Timisoara, Timis, 300006, Romania
Expoziția „Graphic Games / Jocuri grafice” a artistului polonez Amadeusz Popek
la Galeria de Artă Helios din Timișoara
Timișoara și Lublin, două orașe europene surori, își reafirmă legăturile printr-un eveniment artistic de excepție. Deținătoarea titlului de Capitală Europeană a Culturii în 2023 și viitoarea deținătoare a acestui titlu în 2029 colaborează în cadrul Sezonului Cultural Polonia-România 2024-2025 pentru a aduce în prim-plan arta grafică contemporană.
Expoziția „Graphic Games / Jocuri grafice”, semnată de artistul polonez Amadeusz Popek, va fi găzduită de Galeria de Artă Helios din Timișoara. Vernisajul va avea loc vineri, 4 aprilie, la ora 18:00, iar expoziția va putea fi vizitată până pe 22 aprilie. Evenimentul nu doar că celebrează legăturile culturale dintre România și Polonia, dar subliniază și rolul artei ca punte de dialog între comunități și tradiții europene.
Artistul va susține și un workshop de serigrafie pentru studenții Facultății de Arte și Design din cadrul Universității de Vest, vineri, 4 aprilie, de la ora 11:00 și va explora, cu această ocazie, posibilități de colaborare viitoare între cele două facultăți de arte din cele două orașe.
Expoziția conține un ciclu de lucrări realizate în tehnica serigrafiei din 2014 până în prezent. Lucrările de grafică au dimensiunea de 100×70 cm și au fost imprimate pe hârtie în multe versiuni și culori. Titlul este legat de principala sursă de inspirație pentru crearea acestui ciclu de lucrări, jocurile cunoscute de toată lumea ca „jocuri grafice”, variații grafice ale unor jocuri precum biliard, pinball, packman, labirint, caleidoscop și altele.
Cele mai multe dintre serigrafii au fost deja prezentate în cadrul unor expoziții individuale, dar câteva vor fi prezentate în premieră la Galeriade Artă Helios, de exemplu, lucrările „Kaleidoscope” sau „Pickaxes”. Artistul va expune și lucrări din ciclul „Peisaje intime”, lucrări cu peisaje suprarealiste.
Program de vizitare al expoziției „Jocuri grafice”
Galeria de Artă Helios, Piața Victoriei, nr. 6, Timișoara
4 – 22 aprilie 2025
Marți – Vineri: 10:00 – 18:00
Sâmbătă: 11:00 – 17:00
Despre artist
Amadeusz Popek este profesor universitar și artist vizual recunoscut pe plan internațional, activ în domeniul graficii și serigrafiei. Cadru didactic la Universitatea Maria Curie Skłodowska din Lublin, Popek are un portofoliu impresionant, cu numeroase expoziții individuale și colective în Polonia și în străinătate. Lucrările sale se regăsesc în colecții private și instituționale, reflectând o abordare complexă a graficii contemporane.
În 2013 primește titlul de Doctor în Arte în domeniul artelor vizuale. În 2023, Consiliul Universitar pentru Știință și Calitatea Educației din cadrul Universității de Arte Magdalena Abakanowicz din Poznań i-a acordat doctorului Amadeusz Jan Popek titlul de doctor habilitat în arte, disciplina artistică arte plastice și conservarea operelor de artă.
Eveniment organizat în cadrul Sezonului Cultural Polonia-România 2024-2025. Sezonul Cultural Polonia-România 2024-2025 este organizat de Ministerul Culturii și Patrimoniului Național din Polonia și Institutul Adam Mickiewicz, cu sprijinul Institutului Polonez din București, pentru partea poloneză, și Ministerul Culturii și Institutul Cultural Român, prin reprezentanța sa de la Varșovia, pentru partea română.

ETERNUL PREZENT… UN EXPERIMENT
2025-03-19 17:00 - 2025-03-28 17:00 | Galeria de Arta Park, George Enescu 1, Timisoara, Timis, 300022, Romania
Uniunea Artiștilor Plastici filiala Timișoara și Tudorică Ali Zarioiu, masterand în cadrul Master Pictură – Surse și resurse ale imaginii din cadrul Facultății de Arte și Design, Universitatea de Vest din Timișoara, au onoarea să vă invite miercuri, 19 martie, de la ora 17, la vernisajul expoziției personale „ETERNUL PREZENT”.
Evenimentul va avea loc la Galeria Park a Uniunii Artiștilor Plastici filiala Timișoara, Strada George Enescu, Nr.1, iar despre expoziție și artist vor vorbi curatorul expoziției prof.univ.dr. Daniela Constantin, scriitorul Robert Serban și criticul de artă conf.univ.dr. Gabriel Kelemen.
Expoziția reprezintă un interesant și amplu experiment premergator lucrării de dizertație al lui Ali Zarioiu, ne consemnează Daniela Constantin.
„Îmi imaginez că la scurt timp după ce au descoperit fierul, cu mai bine de 6000 de ani în urmă, oamenii de atunci au descoperit și rugina. Și, aproape sigur, unul dintre ei a exclamat, fie și numai în gând, “ce frumos!”, iar apoi s-a folosit de ea ca să-și coloreze existența. Contemporanul nostru, Ali Zarioiu, pune și el la treabă rugina și reușește să creeze o serie de lucrări originale, prin imprimare și/sau pictură. Speculând rafinamentul cromatic al acestei boli a fierului, artistul timișorean transgresează epoci și ne face părtași la descoperirile sale, în expoziția “Eternul prezent”, unde străvechea culoare dă un spectacol ce merită toată atenția”, marturiseste Robert Șerban.
Expoziția va rămâne deschisă până în 28 martie, 2025 și poate fi vizitată de luni până vineri între orele 9:00 -16:00, sâmbata – duminică între orele 15:00 – 19:00, la Galeria Park, Strada George Enescu, Numărul 1, Timișoara.

Expozitia personala Onița Mureșan
2025-03-03 18:00 - 2025-03-14 16:00 | Galeria de Arta Park, George Enescu 1, Timisoara, Timis, 300022, Romania
Vă așteptăm cu drag la vernisaj, luni, în data de 3 martie 2025, ora 18:00 la Galeria PARK, Str. George Enescu Nr.1.
Cuvânt de deschidere: Robert Șerban
Expoziția va fi deschisă în perioada 03-14 martie 2025, la Galeria Park, de luni până vineri între orele 09:00 -16:00.

Mai mult decat tacere - Doina Mihailescu | 12 februarie - 9 martie 2025
2025-02-12 18:00 - 2025-03-09 18:00 | Timis
Mai mult decât tăcere – Doina Mihăilescu | 12 februarie – 9 martie 2025
Vernisaj: 12 februarie 2025, ora 18:00
Muzeul Național al Țăranului Român
Șoseaua Pavel D. Kiseleff 3, București
Pictura mea este un dialog între lumi,o călătorie între pământ și cer. De la Stilpnici și Îngeri, la scrieri psaltice și semne mistice,picturile explorează granițele dintre vizibil și invizibil. Sunt,în ultima instanță o mărturie a căutării,o încercare de a capta ceea ce scăpa privirii,dar rămâne înscris în taina ființei,,. ..d.m.
